*****

ΚΑΝΟΝΙΣΜΟΣ (ΕΟΚ) αριθ. 627/85 ΤΗΣ ΕΠΙΤΡΟΠΗΣ

της 12ης Μαρτίου 1985

σχετικά με την ενίσχυση στην αποθεματοποίηση και τη χρηματική αντιστάθμιση για μη μεταποιημένες σταφίδες και ξηρά σύκα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2), και ιδίως το άρθρο 4 παράγραφος 8,

Εκτιμώντας:

ότι η ενίσχυση στην αποθεματοποίηση υπολογίζεται λαμβάνοντας υπόψη το τεχνικό κόστος αποθεματοποίησης και τους τόκους στην τιμή αγοράς που καταβάλλεται για τα προϊόντα· ότι, για να αντισταθμιστεί η επίπτωση του τόκου για κάθε κατηγορία σταφίδων και ξηρών σύκων, η ενίσχυση πρέπει να καθορίζεται για μια ειδική κατηγορία και να πολλαπλασιάζεται με το συντελεστή που εφαρμόζεται στην ελάχιστη τιμή που καταβάλλεται στον παραγωγό·

ότι ο τόκος στην τιμή αγοράς αποτελεί, κατά κύριο λόγο, το μεταλύτερο μέρος της ενίσχυσης στην αποθεματοποίηση· ότι η ενίσχυση στην αποθεματοποίηση μπορεί να μειωθεί σε περιπτώσεις κατά τις οποίες οι δαπάνες του οργανισμού αποθεματοποίησης που αφορούν τους τόκους είναι δυνατόν να μειωθούν· ότι τούτο είναι πιθανό με καταβολή προσωρινής χρηματικής αντιστάθμισης, προτού πωληθούν τα προϊόντα που βρίσκονται στο απόθεμα·

ότι η ενίσχυση στην αποθεματοποίηση καταβάλλεται για την πραγματική διάρκεια της αποθεματοποίησης· ότι, κατά την αποθεματοποίηση, υπάρχουν φυσικές απώλειες· ότι οι ποσότητες για τις οποίες είναι δυνατόν να καταβληθεί ενίσχυση στην αποθεματοποίηση, πρέπει να προσαρμόζονται μετά την απογραφή των αποθεμάτων, που προβλέπεται στο άρθρο 26 παράγραφος 2 του κανονισμού (ΕΟΚ) αριθ. 626/85 της Επιτροπής (3)·

ότι η καταβολή της ενίσχυσης στην αποθεματοποίηση και της χρηματικής αντιστάθμισης βασίζονται σε περιοδικές αιτήσεις που υποβάλλουν οι οργανισμοί αποθεματοποίησης· ότι αυτές οι αιτήσεις πρέπει να περιέχουν όλες τις απαραίτητες πληροφορίες για τον υπολογισμό των σωστών ποσών·

ότι οι φυσικές απώλειες για τις οποίες δυνατόν να καταβληθεί χρηματική αντιστάθμιση δεν πρέπει να υπερβαίνουν την ποσότητα που χάνεται συνήθως κατά την κατεργασία ή εξατμίζεται· ότι η ποσότητα αυτή πρέπει να καθορίζεται κατ' αποκοπή· ότι δεν πρέπει να λαμβάνονται υπόψη άλλες απώλειες και αλλοίωση της ποιότητας κατά τη χορήγηση της χρηματικής αντιστάθμισης·

ότι, όταν τα προϊόντα βρίσκονται στο απόθεμα για πολύ μεγάλο χρονικό διάστημα, η αποθεματοποίηση είναι δυνατόν να προκαλέσει αυξημένες φυσικές απώλειες ή αλλοίωση· ότι, στις περιπτώσεις αυτές, η σχετική απόφαση λαμβάνεται σύμφωνα με τη διαδικασία που καθορίζεται στο άρθρο 20 του κανονισμού (ΕΟΚ) αριθ. 516/77· ότι, για το σκοπό αυτό, οι οργανισμοί αποθεματοποίησης προμηθεύουν συμπληρωματικά στοιχεία σχετικά με τις περιστάσεις που οδήγησαν στις απώλειες ή την αλλοίωση· ότι τα στοιχεία αυτά ακανοινώνονται στην Επιτροπή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ Ι

ΕΝΙΣΧΥΣΗ ΑΠΟΘΕΜΑΤΟΠΟΙΗΣΗΣ

Άρθρο 1

1. Η ενίσχυση στην αποθεματοποίηση καθορίζεται ανά ημέρα και ανά 100 χιλιόγραμμα καθαρού βάρος:

- σουλτανίνας της κατηγορίας 4, και

- σύκων κατηγορίας Γ.

Για άλλες κατηγορίες σουλτανίνας και σύκων καθώς και κορινθιακής σταφίδας, η ενίσχυση στην αποθεματοποίηση πολλαπλασιάζεται με τους συντελεστές που εφαρμόζονται στην ελάχιστη τιμή που καταβάλλεται στον παραγωγό.

2. Ορίζονται δύο ποσά της ενίσχυσης στην αποθεματοποίηση για τις μη μεταποιημένες σταφίδες που προέρχονται από την ίδια περίοδο εμπορίας. Ένα ποσό εφαρμόζεται για την αποθεματοποίηση έως το τέλος Φεβρουαρίου του έτους που ακολουθεί το έτος κατά το οποίο αγοράστηκαν τα προϊόντα. Το άλλο ποσό εφαρμόζεται για αποθεματοποίηση που πραγματοποιείται μετά την περίοδο αυτή.

3. Ο συντελεστής μετατροπής που εφαρμόζεται στην ενίσχυση στην αποθεματοποίηση, που ορίζεται σε ECU, αντιπροσωπεύει την τιμή που ισχύει κατά την πρώτη ημέρα της περιόδου εμπορίας από την οποία προέρχονται τα προϊόντα.

Άρθρο 2

1. Η ενίσχυση στην αποθεματοποίηση καταβάλλεται για την πραγματική περίοδο αποθεματοποίησης. Η ημέρα κατά την οποία τα προϊόντα εισήλθαν ή εξήλθαν από το απόθεμα θεωρείται ως τμήμα της πραγματικής περιόδου αποθεματοποίησης.

2. Μετά την απογραφή των αποθεμάτων που προβλέπεται στο άρθρο 26 παράγραφος 2 του κανονισμού (ΕΟΚ) αριθ. 626/85, καταβάλλεται ενίσχυση στην αποθεματοποίηση μόνο για τις ποσότητες που βρίσκονται πραγματικά σε απόθεμα.

Άρθρο 3

1. Αιτήσεις για ενίσχυση στην αποθεματοποίηση υποβάλλονται στον οργανισμό που ορίζεται από το κράτος μέλος που έχει εγκρίνει τον οργανισμό αποθεματοποίησης.

2. Η πρώτη αίτηση για ενίσχυση στην αποθεματοποίηση, όσον αφορά προϊόντα που αγοράστηκαν κατά τη διάρκεια δεδομένης περιόδου εμπορίας, καλύπτει την περιόδο από τη στιγμή της ανάληψης των προϊόντων μέχρι τις 30 Νοεμβρίου.

Κάθε μία από τις μεταγενέστερες αιτήσεις καλύπτει περίοδο τριών μηνών.

3. Οι αιτήσεις ενίσχυσης πρέπει να υποβάλλονται το αργότερο στο τέλος του μήνα που ακολουθεί την περίοδο αποθεματοποίησης στην οποία αναφέρονται.

Άρθρο 4

Η αίτηση ενίσχυσης πρέπει να περιλαμβάνει ειδικότερα:

α) το όνομα και την διεύθυνση του αιτούντος·

β) τις ποσότητες για τις οποίες ζητείται η ενίσχυση, οι οποίες κατανέμονται σύμφωνα με την κατηγορία και αναφέροντας τον αριθμό των ημερών της αποθεματοποίησης για κάθε συγκεκριμένη ποσότητα·

γ) την ποσότητα αποθεμάτων σύμφωνα με την καταγραφή της πρώτης και της τελευταίας ημέρας της περιόδου αποθεματοποίησης που καλύπτει η αίτηση ενίσχυσης, η οποία κατανέμεται ανάλογα με την κατηγορία.

Επιπλέον, η αίτηση ενίσχυσης που υποβάλλεται αμέσως μετά την απογραφή των αποθεμάτων περιλαμβάνει την πραγματική ποσότητα αποθεμάτων, που κατανέμεται ανάλογα με την κατηγορία.

ΤΙΤΛΟΣ ΙΙ

ΧΡΗΜΑΤΙΚΗ ΑΝΤΙΣΤΑΘΜΙΣΗ

Άρθρο 5

Χρηματική αντιστάθμιση χορηγείται για φυσικές απώλειες κατά τη διάρκεια της αποθεματοποίησης, μέχρι ανωτάτου ορίου:

- 1 % της ποσότητας μη μεταποιημένων σταφίδων, και

- 5 % της ποσότητας μη μεταποιημένων ξηρών σύκων,

που αγοράστηκαν από οργανισμό αποθεματοποίησης κατά τη διάρκεια δεδομένης περιόδου εμπορίας.

2. Δεν χορηγείται χρηματική αντιστάθμιση όταν το προϊόν:

α) έχει αλλοιωθεί σε τέτοιο βαθμό ώστε να μην είναι σύμφωνο με τις ποιοτικές απαιτήσεις που ορίζονται στο παράρτημα ΙΙ του κανονισμού (ΕΟΚ) αριθ. 2347/84 ή στο παράρτημα ΙΙ του κανονισμού (ΕΟΚ) αριθ. 1709/84·

β) έχει καταστραφεί·

γ) παύει να είναι αποθηκευμένο σε αντίθεση με τις εφαρμοστέες διατάξεις, ή

δ) έχει εξαφανιστεί.

Οι διατάξεις του στοιχείου α) εφαρμόζονται μόνο μέχρι τη στιγμή της έναρξης εφαρμογής των διατάξεων του άρθρου 26 παράγραφος 1 δεύτερο εδάφιο του κανονισμού (ΕΟΚ) αριθ. 626/85.

3. Σε περιπτώσεις που:

α) οι φυσικές απώλειες που αναφέρονται στην παράγραφο 1 υπερβαίνουν, αντίστοιχα, το 1 % και το 5 % λόγω της αποθεματοποίησης πολύ μεγάλης διάρκειας, ή

β) τα προϊόντα έχουν αλλοιωθεί σε τέτοιο βαθμό ώστε να μη μπορούν να χρησιμοποιηθούν για απόσταξη ή ζωοτροφές και η αλλοίωση έχει συμβεί λόγω αποθεματοποίησης πολύ μεγάλης διάρκειας,

η χρηματική αντιστάθμιση μπορεί να καθοριστεί σύμφωνα με τη διαδικασία που αναφέρεται στο άρθρο 20 του κανονισμού (ΕΟΚ) αριθ. 516/77.

4. Όταν ένα προϊόν, τη στιγμή της πώλησης, είναι ήδη ταξινομημένο σε κατηγορία διαφορετική από αυτή στην οποία ανήκε όταν αγοράστηκε, η χρηματική αντιστάθμιση για τη σχετική ποσότητα είναι ίση με τη διαφορά μεταξύ της ελάχιστης τιμής που καταβάλλεται για το προϊόν και της τιμής πώλησης που καθορίζεται για την κατηγορία στην οποία το προϊόν ανήκε όταν αγοράστηκε.

Άρθρο 6

1. Οι αιτήσεις για χρηματική αντιστάθμιση υποβάλλονται μαζί με τις αιτήσεις για ενίσχυση στην αποθεματοποίηση που αναφέρονται στο άρθρο 3. Οι αιτήσεις για χρηματική αντιστάθμιση καλύπτουν την ποσότητα προϊόντων που πωλήθηκαν και πληρώθηκαν κατά τις περιόδους που αναφέρονται στην παράγραφο 2 του εν λόγω άρθρου.

2. Η αίτηση που υποβάλλεται αμέσως μετά την απογραφή των αποθεμάτων που προβλέπεται στο άρθρο 26 παράγραφος 2 του κανονισμού (ΕΟΚ) αριθ. 626/85, καλύπτει, εκτός από τις ποσότητες που αναφέρονται στην παράγραφο 1 του εν λόγω άρθρου, κάθε φυσική απώλεια· η αίτηση περιλαμβάνει πληροφορίες σχετικά με κάθε ποσότητα που αναφέρεται στο άρθρο 25 (Β) στοιχείο γ), δ) και ε) του εν λόγω κανονισμού. Σε περίπτωση που ο οργανισμός αποθεματοποίησης υποβάλλει αιτήσεις για χρηματική αντιστάθμιση, σύμφωνα με το άρθρο 5 παράγραφος 3, οι αιτήσεις πρέπει να συνοδεύονται από λεπτομερή έκθεση των αιτιών της αλλοίωσης ή των απωλειών, καθορίζοντας επίσης τη σχετική ποσότητα. Οι αρμόδιες αρχές υποβάλλουν την έκθεση αυτή στην Επιτροπή μαζί με τις παρατηρήσεις τους. 3. Η χρηματική αντιστάθμιση που πρέπει να καταβληθεί, δυνάμει του παρόντος άρθρου, αφαιρείται από το ποσό της προσωρινής χρηματικής αντιστάθμισης η οποία έπρεπε να καταβληθεί σύμφωνα με το άρθρο 7.

4. Σε περίπτωση που η τιμή πώλησης είναι ανώτερη από την τιμή αγοράς, η οποία προσαρμόζεται ενδεχομένως σύμφωνα με τις διατάξεις του άρθρου 7, το κέρδος αφαιρείται από τη χρηματική αντιστάθμιση. Εάν το κέρδος υπερβαίνει τη χρηματική αντιστάθμιση που οφείλεται με βάση αίτηση για χρηματική αντιστάθμιση, η διαφορά καταβάλλεται στις αρμόδιες αρχές σε δεκαπέντε ημέρες από την τελευταία ημέρα που καθορίζεται για την υποβολή της σχετικής αίτησης.

Άρθρο 7

1. Βάσει της αίτησης για χρηματική αντιστάθμιση που υποβάλλεται μετά τη φυσική απογραφή των αποθεμάτων την τελευταία ημέρα του Φεβρουαρίου, όπως προβλέπεται στο άρθρο 26 παράγραφος 2 του κανονισμού (ΕΟΚ) αριθ. 626/85 και μετά από έλεγχο των αποθεμάτων, οι αρμόδιες αρχές καταβάλλουν προσωρινή χρηματική αντιστάθμιση για τις ποσότητες που βρίσκονται πράγματι σε απόθεμα.

2. Το ποσό της προσωρινής χρηματικής αντιστάθμισης που αναφέρεται στην παράγραφο 1 είναι ίσο με την τιμή αγοράς, που μειώνεται κατά 6 ECU ανά 100 χιλιόγραμμα, πολλαπλασιάζεται, για κάθε κατηγορία προϊόντων, με τους συντελεστές που εφαρμόζονται στην ελάχιστη τιμή η οποία καταβάλλεται στους παραγωγούς.

3. Ο συντελεστής μετατροπής που εφαρμόζεται για τη μετατροπή του ποσού των 6 ECU, που αναφέρεται στην παράγραφο 2, είναι η αντιπροσωπευτική τιμή που ισχύει την πρώτη ημέρα της περιόδου εμπορίας από την οποία προέρχονται τα προϊόντα.

Άρθρο 8

1. Η αίτηση για χρηματική αντιστάθμιση πρέπει να περιλαμβάνει ειδικότερα:

α) το όνομα και τη διεύθυνση του αιτούντος·

β) τις ποσότητες κάθε κατηγορίας προϊόντων που έχουν πωληθεί, κατά την περίοδο που καλύπτει η αίτηση, σε τιμή ανώτερη από την τιμή αγοράς, αναφέροντας την τιμή πώλησης για κάθε σύμβαση·

γ) τις ποσότητες κάθε κατηγορίας προϊόντων που έχουν πωληθεί, κατά τη διάρκεια της προαναφερόμενης περιόδου, σε τιμή κατώτερη από την τιμή αγοράς, αναφέροντας την τιμή πώλησης για κάθε σύμβαση.

2. Επιπλέον, οι αιτήσεις για χρηματική αντιστάθμιση που υποβάλλονται αμέσως μετά την απογραφή των αποθεμάτων πρέπει να περιλαμβάνουν:

α) την ποσότητα που χάθηκε λόγω των φυσικών απωλειών·

β) κάθε ποσότητα που καλύπτεται από το άρθρο 25 (Β) στοιχεία γ), δ) και ε) του κανονισμού (ΕΟΚ) αριθ. 626/85·

γ) την ποσότητα σε αποθέματα σύμφωνα με τις καταγραφές·

δ) την ποσότητα που βρίσκεται πράγματι σε απόθεμα.

Κάθε ποσότητα που πουλιέται αλλά περιλαμβάνεται από τον αγοραστή πρέπει να αναφέρεται χωριστά.

Οι ποσότητες κατανέμονται σύμφωνα με την κατηγορία και την περίοδο εμπορίας.

ΤΙΤΛΟΣ ΙΙΙ

ΕΝΑΡΞΗ ΙΣΧΥΟΣ

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 103 της 16 4. 1984, σ. 11.

(3) Βλέπε σ. 7 της παρούσας Επίσημης Εφημερίδας.